*Ekkor újra köveket vittek oda a zsidók, hogy megkövezzék. (Jn 10,31)*

Az előző mondatot meghallották ugyan az emberek, de nem értették meg. A szavak jelentése és a múlt ismerete alapján ítéletet hozva ez a megoldás látszik logikusnak. Egy hithű zsidó ember száját nem hagyja el ilyen kijelentés. Isten nevét így felvenni – ez büntetést kíván.

Jézusnak a házasságtörő asszony esetében mondott felhívására már senki nem emlékszik: „*Amikor továbbra is faggatták, felegyenesedett, és ezt mondta nekik: „Aki bűntelen közületek, az vessen rá először követ.” (Jn 8,7)*? Ki jogosult tehát megállapítani a bűnt? Aki bűntelen, azaz Jézus! De ha bűntelen, márpedig az, akkor szavai is igazak. Igaz dolgok miatt nem jogos a megkövezés. Érdekes az egész szituáció, nem vezet jóra az elhamarkodott ítélkezés. Jézus a bűntelen állapotot hozta el nekünk. Ma is elérhető! *Vadon Gyula*